Ferjesambandet Breistein–Valestrandsfossen

Breistein–Valestrandsfossen er et fergesamband på fylkesvei 567 mellom Breistein i Bergen kommune og Valestrandsfossen i Osterøy kommune. Ruten ble startet opp i 1932, og har vært i drift kontinuerlig siden den gang. Ruten blir i dag drevet av Osterøy Ferjeselskap med MF «Ole Bull».

Ruten ble startet opp av brødrene Leif og Karl Håland. Den ble bilførende i 1934. I de første 30 årene gikk enkelte ruteturer innom Ytre Arna, men disse turene falt ut ved årsskiftet 1964–1965. Karl Håland, som hadde drevet ruten alene etter broren Leifs død i 1963, fikk tidlig på 1970-tallet stadig sterkere press fra veimyndighetene om å gi fra seg fergerutekonsesjonen, til det nye fergeselskapet Bergen-Nordhordland Rutelag (BNR). Det selskapet var en sammenslåing av Bergen Nordhordland Trafikklag og Indre Nordhordland Dampbåtlag. I 1975 tok BNR over driften av ruten.

Siden 3. oktober 1997 er sambandet blitt drevet i konkurranse med Osterøybrua lenger inne i Sørfjorden. BNR fortsatte å drive ruten uten statlige subsidier. Som følge av manglende inntjening, varslet HSD Sjø kort tid etter at de tok over ruten i 2002 at de ønsket å innstille sambandet. Gjennom aksjeselskapet Osterøy Ferjeselskap tok ostringene selv over driften av sambandet 1. mai 2004.

Ferger
 MK «Valestrand(I)» 1934–1950 
 MF «Valestrand(II)» 1950–1962 
 MF «Osterøyferja» 1962–1969
 MF «Valestrandferja» 1969–1975
 MF «Bruvik» 1980–1986    
 MF «Haus» 1997–1998
 MF «Bruvik» 1998–2004  
 MF «Ole Bull» 2004–

Referanser

Eksterne lenker 
 Osterøy Ferjeselskap AS

Fergesamband i Vestland
Transport i Bergen
Samferdsel i Osterøy
Etableringer i 1932
Artikler i sjøfart-prosjektet